**Έκθεση της Κοινοβουλευτικής Επιτροπής Παιδείας και Πολιτισμού για το νομοσχέδιο «Ο περί Προϋπολογισμού του Τεχνολογικού Πανεπιστημίου Κύπρου του 2023 Νόμος του 2022»**

**Παρόντες:**

Παύλος Μυλωνάς, πρόεδρος Αντρέας Καυκαλιάς

Χρύσανθος Σαββίδης Χρίστος Χριστόφιας

Γιώργος Κάρουλλας Ανδρέας Αποστόλου

Πρόδρομος Αλαμπρίτης Αλέκος Τρυφωνίδης

Χρίστος Χριστοφίδης

Η Κοινοβουλευτική Επιτροπή Παιδείας και Πολιτισμού εξέτασε το πιο πάνω νομοσχέδιο σε δύο συνεδρίες της, που πραγματοποιήθηκαν την 1η και στις 8 Μαρτίου 2023. Στο πλαίσιο της μελέτης του νομοσχεδίου κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Παιδείας, Πολιτισμού, Αθλητισμού και Νεολαίας, του Υπουργείου Οικονομικών, του Τμήματος Δημόσιας Διοίκησης και Προσωπικού του ίδιου υπουργείου, της Ελεγκτικής Υπηρεσίας και του Τεχνολογικού Πανεπιστημίου Κύπρου (ΤΕΠΑΚ). Η Συντεχνία Ακαδημαϊκού Προσωπικού του ΤΕΠΑΚ (ΣΑΠ-ΤΕΠΑΚ) και η Φοιτητική Ένωση του ΤΕΠΑΚ (ΦΕΤΕΠΑΚ), παρ’ όλο που κλήθηκαν, δεν εκπροσωπήθηκαν στη συνεδρία της επιτροπής.

Σημειώνεται ότι στο στάδιο της εξέτασης του νομοσχεδίου παρευρέθηκε επίσης το μέλος της επιτροπής κ. Μάριος Μαυρίδης.

Σκοπός του νομοσχεδίου είναι η κατά νόμο έγκριση του προϋπολογισμού του ΤΕΠΑΚ για το έτος 2023. Ειδικότερα, ο προϋπολογισμός του ΤΕΠΑΚ για το έτος 2023 είναι ισοσκελισμένος και προβλέπει δαπάνες ύψους €78.359.078 και έσοδα του ίδιου ύψους.

Οι προϋπολογιζόμενες δαπάνες του ΤΕΠΑΚ για το έτος 2023 αφορούν μεταξύ άλλων τα ακόλουθα:

1. Τρέχουσες δαπάνες (€32.992.214).

2. Λειτουργικές δαπάνες (€6.299.197).

3. Διαχειριστικά έξοδα (€5.451.374).

4. Κεφαλαιουχικές δαπάνες (€10.901.273).

5. Μη προβλεπόμενες δαπάνες και αποθεματικό (€22.715.020).

Τα προϋπολογιζόμενα έσοδα του ΤΕΠΑΚ για το έτος 2022 αφορούν μεταξύ άλλων τα ακόλουθα:

1. Κυβερνητική χορηγία (€45.225.000).

2. Προπτυχιακά δίδακτρα (€8.100.000).

3. Τέλη/Δίδακτρα και άλλα δικαιώματα (€1.188.792).

4. Εισοδήματα από εκμετάλλευση περιουσίας (€250.000).

5. Χρηματοδότηση για εξωτερικά ερευνητικά ή άλλα προγράμματα/έργα (€19.000.000).

6. Εισφορές, δωρεές, χορηγήματα, κληροδοτήματα κ.ά. (€2.000.000).

7. Χρηματοδότηση για παροχή κρατικών υποτροφιών σε δικαιούχους (€150.000).

8. Χρηματοδότηση διαρθρωτικών προγραμμάτων και σχεδίων (€500.000).

9. Πρόνοια πιστώσεων για φιλοδωρήματα/εφάπαξ από τον δημόσιο και ευρύτερο δημόσιο τομέα-αναλογία δημοσίου (€445.286).

10. Έσοδα από διαχειριστική χρέωση (€1.000.000).

11. Έσοδα από αντιμισθία αποσπασμένου προσωπικού (€450.000).

12. Αποθεματικό από μεταφορά εσόδων προηγούμενων ετών (€50.000).

Σύμφωνα με τα στοιχεία που περιλαμβάνονται στην εισηγητική έκθεση που συνοδεύει το νομοσχέδιο, ο υπό συζήτηση προϋπολογισμός καταρτίστηκε ύστερα από διαβούλευση που πραγματοποιήθηκε μεταξύ του Υπουργείου Παιδείας, Αθλητισμού και Νεολαίας, του ΤΕΠΑΚ, του Υπουργείου Οικονομικών και του Τμήματος Δημόσιας Διοίκησης και Προσωπικού του ίδιου υπουργείου επί τη βάσει της παρούσας δημοσιονομικής κατάστασης του κράτους, των προτεραιοτήτων του ΤΕΠΑΚ, καθώς και των ειλημμένων υποχρεώσεών του για την ομαλή λειτουργία και τη σταδιακή και απρόσκοπτη ανάπτυξή του όπως αυτή έχει προγραμματιστεί.

Σύμφωνα με τα πιο πάνω στοιχεία, από την κρατική χορηγία για το 2023 η οποία ανέρχεται στα €45.225.000 ποσό ύψους €2 εκατομ. αφορά την κάλυψη μέρους της προκαταβολής για την ανέγερση των ιδιόκτητων φοιτητικών εστιών, ενώ ποσό ύψους €1,3 εκατομ. αφορά τις δαπάνες λειτουργίας του Ανώτερου Ξενοδοχειακού Ινστιτούτου Κύπρου (ΑΞΙΚ), το οποίο μεταφέρθηκε στο ΤΕΠΑΚ από τον Σεπτέμβριο του 2022. Παράλληλα, σημειώνεται ότι ο εγκεκριμένος από το αρμόδιο υπουργείο προϋπολογισμός δεν επαρκεί για να καλύψει τις ανάγκες του πανεπιστημίου και θα είναι απαραίτητη η κατάθεση συμπληρωματικού προϋπολογισμού εντός του έτους 2023.

Στο πλαίσιο της συζήτησης του προϋπολογισμού ενώπιον της επιτροπής οι εκπρόσωποι του ΤΕΠΑΚ αναφέρθηκαν στο έργο και στους στόχους του πανεπιστημίου για την περαιτέρω ανάπτυξή του. Ειδικότερα, επισήμαναν ότι ο προϋπολογισμός για το έτος 2023 συνάδει με το στρατηγικό πλάνο του πανεπιστημίου, καθώς και το πνεύμα των περιορισμών που τέθηκαν από το Υπουργείο Οικονομικών. Όπως επίσης ανέφεραν, η αύξηση που παρατηρείται στις δαπάνες του φετινού προϋπολογισμού οφείλεται στην αύξηση των κεφαλαιουχικών δαπανών και αφορούν μεταξύ άλλων τις συμβατικές και ειλημμένες υποχρεώσεις του ΤΕΠΑΚ προς τον δήμο Πάφου για τον εξοπλισμό του νέου κτιρίου της Σχολής Διοίκησης Τουρισμού, Φιλοξενίας και Επιχειρηματικότητας, τα κατασκευαστικά και βελτιωτικά έργα, καθώς και άλλες συμβατικές υποχρεώσεις του ΤΕΠΑΚ. Περαιτέρω, όπως επισήμαναν, η κτιριολογική ανάπτυξη του ΤΕΠΑΚ κρίνεται επιβεβλημένη, καθώς επείγει η άμεση κάλυψη των στεγαστικών αναγκών του και ο απεγκλωβισμός από τα πολύ υψηλά ενοίκια.

Η εκπρόσωπος της Ελεγκτικής Υπηρεσίας ανέφερε ότι στο πλαίσιο του ελέγχου που διενήργησε η εν λόγω υπηρεσία στον προϋπολογισμό του πανεπιστημίου εντόπισε διάφορα ζητήματα και κονδύλια για τα οποία εισηγούνται βελτιωτικές ρυθμίσεις. Σημειώνεται ότι παράλληλες βελτιωτικές εισηγήσεις έχουν γίνει και για τον προϋπολογισμό του Πανεπιστημίου Κύπρου για το 2023.

Ειδικότερα, μεταξύ άλλων αναφέρθηκε στις ακόλουθες διαπιστώσεις, παραθέτοντας παράλληλα και συγκεκριμένες εισηγήσεις της Ελεγκτικής Υπηρεσίας για βελτιωτικές ρυθμίσεις:

1. Το κονδύλι στα δελτία δαπανών του προϋπολογισμού που αφορά τη συμπληρωματική παροχή για κάλυψη υπηρεσιών ιατροφαρμακευτικής περίθαλψης προς το προσωπικό του ΤΕΠΑΚ παρέχεται επιπρόσθετα από το κονδύλι που αφορά στην κάλυψη υπηρεσιών ιατροφαρμακευτικής περίθαλψης μέσω του ΓΕΣΥ. Ειδικότερα, σύμφωνα με απόφαση του Υπουργικού Συμβουλίου ημερομηνίας 15 Νοεμβρίου 2019, η δυνατότητα συνέχισης της παροχής υπηρεσιών ιατροφαρμακευτικής περίθαλψης με συμπληρωματικές παροχές προβλέπεται μόνο για όσες υπηρεσίες καλύπτονταν σε σχέδια ασφάλισης πριν από την εφαρμογή του ΓΕΣΥ. Συνεπώς, η παροχή ιατροφαρμακευτικών υπηρεσιών η οποία δεν προβλέπετο σε υφιστάμενα σχέδια ασφάλισης πριν από την εφαρμογή του ΓΕΣΥ αντιβαίνει στο περιεχόμενο της εν λόγω απόφασης και υπονομεύει τη φιλοσοφία του ΓΕΣΥ. Γι’ αυτό γίνεται εισήγηση για αποκοπή του εν λόγω κονδυλίου.
2. Δεν καθορίζεται ο τρόπος καταβολής της αντιμισθίας που λαμβάνουν τα μέλη του Διδακτικού Ερευνητικού Προσωπικού (ΔΕΠ) και του Ειδικού Εκπαιδευτικού Προσωπικού (ΕΕΠ) από τη συμμετοχή τους σε ερευνητικά προγράμματα. Ειδικότερα, γίνεται εισήγηση για καθορισμό ανώτατου ορίου δεδουλευμένης αντιμισθίας η οποία να μην υπερβαίνει το ποσοστό του 30% των ακαθάριστων απολαβών της μισθοδοτικής τους κλίμακας.
3. Τα μέλη του ακαδημαϊκού προσωπικού του ΤΕΠΑΚ πρέπει να διαμένουν μόνιμα στη Δημοκρατία για όσο διάστημα εργοδοτούνται από αυτό. Ειδικότερα, για σκοπούς τήρησης της εν λόγω υποχρέωσης γίνεται εισήγηση για διακοπή των αποδοχών τους για όσο χρόνο το πανεπιστήμιο διαπιστώνει ότι κάποιο μέλος του ακαδημαϊκού προσωπικού του δεν έχει την κύρια και μόνιμη διαμονή του στη Δημοκρατία.
4. Η σύγκλητος δύναται να καταρτίζει και να τροποποιεί σχέδια υπηρεσίας διοικητικού προσωπικού τα οποία στη συνέχεια εγκρίνει το συμβούλιο του ΤΕΠΑΚ. Γι’ αυτό γίνεται εισήγηση, ώστε πριν από την εν λόγω τροποποίηση σχεδίων υπηρεσίας ή τη μισθολογική αναβάθμιση του προσωπικού να εξασφαλίζεται η έγκριση της Κοινοβουλευτικής Επιτροπής Παιδείας και Πολιτισμού.
5. Το συμβούλιο δύναται να τοποθετεί οποιοδήποτε μέλος του προσωπικού του ΤΕΠΑΚ σε οποιαδήποτε άλλη βαθμίδα από την αρχική βαθμίδα της μισθολογικής κλίμακας που προνοεί το οικείο σχέδιο υπηρεσίας. Γι’ αυτό γίνεται εισήγηση, ώστε πριν από την τοποθέτηση οποιουδήποτε μέλους του προσωπικού σε οποιαδήποτε άλλη βαθμίδα από την αρχική βαθμίδα της μισθολογικής του κλίμακας να εξασφαλίζεται η έγκριση του Υπουργείου Οικονομικών.
6. Η πρόσληψη των ειδικών επιστημόνων υποστήριξης έργου γίνεται χωρίς να δημοσιοποιούνται οι εν λόγω θέσεις. Ειδικότερα, γίνεται εισήγηση, ώστε το ΤΕΠΑΚ να ακολουθεί ανοικτές και διάφανες διαδικασίες ανεξαρτήτως της πηγής χρηματοδότησης της θέσης και να προβαίνει σε δημόσια προκήρυξη για την πλήρωση των εν λόγω θέσεων.

Στο πλαίσιο της περαιτέρω συζήτησης του προϋπολογισμού η επιτροπή ζήτησε και έλαβε πρόσθετα στοιχεία και επεξηγήσεις σε σχέση με τις πρόνοιες του προϋπολογισμού και υπέβαλε ερωτήματα προς τους αρμοδίους. Ειδικότερα, τα ερωτήματα αυτά αφορούσαν μεταξύ άλλων την ένταξη του ΑΞΙΚ στο ΤΕΠΑΚ, την ίδρυση νέων σχολών και τη μεταφορά υφιστάμενων σε άλλες πόλεις, τις εγγραφές και αποφοιτήσεις φοιτητών, την ανέγερση ιδιόκτητων κτιριακών εγκαταστάσεων, τη μισθοδοσία και τους όρους εργασίας του προσωπικού του ΤΕΠΑΚ, την προώθηση της έρευνας και καινοτομίας, το κόστος ενοικίασης κτιρίων από το ΤΕΠΑΚ, τις φοιτητικές εστίες και τη στρατηγική διεθνοποίησης του ΤΕΠΑΚ.

Σημειώνεται ότι μετά την κατάθεση του προϋπολογισμού στη Βουλή είχε ψηφιστεί και τεθεί σε ισχύ ο περί Επαγγελματικού Σχεδίου Συνταξιοδοτικών Ωφελημάτων των Υπαλλήλων της Κρατικής Υπηρεσίας και του Ευρύτερου Δημόσιου Τομέα περιλαμβανομένων των Αρχών Τοπικής Αυτοδιοίκησης (Διατάξεις Γενικής Εφαρμογής) Νόμος του 2022 και ως εκ τούτου για σκοπούς συμμόρφωσης με τις διατάξεις του εν λόγω νόμου το ΤΕΠΑΚ κατάθεσε αναθεωρημένο προϋπολογισμό με τροποποιημένα δελτία δαπανών, ώστε να περιληφθεί σχετική πρόνοια με το συμβολικό ποσό των δέκα ευρώ (€10). Τα σύνολα όμως των επηρεαζόμενων ομάδων δαπανών δεν άλλαξαν σε σχέση με τον προϋπολογισμό που υποβλήθηκε αρχικά, καθώς μειώθηκαν αντίστοιχα κατά δέκα ευρώ (€10) τα άρθρα του ΓΕΣΥ στις αντίστοιχες ομάδες.

Υπό το φως των πιο πάνω, η Κοινοβουλευτική Επιτροπή Παιδείας και Πολιτισμού, αφού έλαβε υπόψη όλα όσα τέθηκαν ενώπιόν της, αποφάσισε τα ακόλουθα:

1. Την ένθεση σημείωσης στα δελτία δαπανών του προϋπολογισμού του ΤΕΠΑΚ, στις επεξηγήσεις δίπλα στο σχετικό άρθρο που αφορά την ιατροφαρμακευτική περίθαλψη, σύμφωνα με την οποία η Κοινοβουλευτική Επιτροπή Παιδείας και Πολιτισμού θα ενημερώνεται γραπτώς ανά εξάμηνο για τις δαπάνες που θα διενεργούνται σχετικά με την ιατροφαρμακευτική περίθαλψη που θα λαμβάνει το προσωπικό του ΤΕΠΑΚ.
2. Την ένθεση σημειώσεων στον προϋπολογισμό του ΤΕΠΑΚ, σύμφωνα με τις οποίες η Κοινοβουλευτική Επιτροπή Παιδείας και Πολιτισμού θα ενημερώνεται γραπτώς ανά εξάμηνο σχετικά με τις δαπάνες που θα διενεργούνται σε σχέση με τα ακόλουθα:

α. Την αντιμισθία των μελών του ΔΕΠ και του ΕΕΠ από τη συμμετοχή τους σε ερευνητικά προγράμματα.

β. Την τροποποίηση από τη σύγκλητο των σχεδίων υπηρεσίας ή με άλλο τρόπο τη μισθολογική αναβάθμιση του διοικητικού προσωπικού.

γ. Τη δημοσιοποίηση των θέσεων για την πρόσληψη ειδικών επιστημόνων.

1. Την προσθήκη πρόνοιας σύμφωνα με την οποία το συμβούλιο του ΤΕΠΑΚ πριν από την τοποθέτηση οποιουδήποτε μέλους του προσωπικού σε οποιαδήποτε άλλη βαθμίδα από την αρχική βαθμίδα της κλίμακας μισθοδοσίας της θέσης του να λαμβάνει την σχετική έγκριση του Υπουργείου Οικονομικών.
2. Την προσθήκη άρθρου στο νομοσχέδιο σύμφωνα με το οποίο η καταβολή των αποδοχών στο ακαδημαϊκό προσωπικό θα γίνεται, νοουμένου ότι αυτό θα έχει την μόνιμη διαμονή του στη Δημοκρατία για όσο διάστημα θα εργοδοτείται από το πανεπιστήμιο.

Σημειώνεται ότι σε σχέση με την πιο πάνω τελευταία παράγραφο η επιτροπή διαβιβάζει το αίτημά της στην εκτελεστική εξουσία όπως προωθήσει το συντομότερο την τροποποίηση των σχετικών κανονισμών που αφορούν τον πειθαρχικό έλεγχο του ακαδημαϊκού και άλλου εκπαιδευτικού προσωπικού προς συμμόρφωση με τις υποδείξεις του Γενικού Ελεγκτή και ειδικότερα σε σχέση με την υποχρέωση του εν λόγω προσωπικού να διαμένει μόνιμα στη Δημοκρατία για όσο καιρό θα εργοδοτείται από το ΤΕΠΑΚ.

Η Κοινοβουλευτική Επιτροπή Παιδείας και Πολιτισμού, αφού διεξήλθε τις επιμέρους πρόνοιες του προϋπολογισμού και επέφερε όλες τις αναγκαίες τροποποιήσεις και νομοτεχνικές διορθώσεις σύμφωνα με τα πιο πάνω, επιφυλάχθηκε να τοποθετηθεί επί των προνοιών του νομοσχεδίου στο στάδιο της συζήτησής του στην ολομέλεια του σώματος.

14 Μαρτίου 2023

Αρ. Φακ.: 23.01.063.283-2022

ΘΒΚ/ΓΧ/ΘΧ